Source: https://www.kohus.ee/et/ajakirjanikule/uudised/teise-astme-kohus-jattis-haridus-ja-teadusministeeriumi-infosusteemide
Timestamp: 2020-06-04 07:50:02+00:00
Document Index: 6906174

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ']

Teise astme kohus jättis haridus- ja teadusministeeriumi infosüsteemide talituse juhataja pistise nõudmises ja võtmises osaliselt õigeks ja osaliselt süüdi | Eesti kohtud
Teise astme kohus jättis haridus- ja teadusministeeriumi infosüsteemide talituse juhataja pistise nõudmises ja võtmises osaliselt õigeks ja osaliselt süüdi
Tartu ringkonnakohus jättis põhiosas muutmata Tartu maakohtu 25. oktoobri otsuse haridus- ja teadusministeeriumi (HTM) infosüsteemide talituse juhataja Jaanus Christoffel (35) kriminaalasjas, muutes seda vaid süüdistatavalt väljamõistetavate kohtukulude osas.
Maakohus mõistis Christoffeli kuriteo koosseisu puudumise tõttu õigeks kahes talle süüks arvatud pistise nõudmise ja võtmise süüdistusepisoodis, mis olid seotud sponsorlepingute sõlmimise ja sülearvuti saamisega.
Tasuta reisi ja kinkekaardi saamisega seotud süüdistusepisoodides tunnistas maakohus Christoffeli aga süüdi ning mõistis talle üheaastase tingimisi vangistuse kolmeaastase katseajaga. Kahtlustatavana kinnipeetuna on Christoffel talle mõistetud vangistusest ära kandnud kolm päeva.
Samuti mõistis maakohus Christoffelilt riigituludesse välja konfiskeerimise asendamiseks süüteoga saadud vara katteks 684,25 eurot, menetluskulude katteks 479,12 eurot ja õigusabikulude katteks 5385,54 eurot.
Kohtukulude väljamõistmise osas leidis ringkonnakohus aga Riigikohtu varasemale seisukohale tuginedes, et kui kriminaalmenetluse seadustiku kohaselt hüvitab õigeksmõistva otsuse korral üldjuhul menetluskulud riik, siis samu sätteid tuleb kohaldada ka isiku osalisel õigeksmõistmisel. Täpsemalt tuleb osalisel õigeksmõistmisel jätta riigi kanda menetluskulud, mis on tekkinud seoses menetlemisega süüdistuse selles osas, milles isik õigeks mõistetakse.
Sel põhjusel jättis ringkonnakohus Christoffeli kanda vaid osa õigusabikuludest ja menetluskuludest. Süüdistatav peab tasuma õigusabikulusid 1795,18 eurot ja menetluskulusid 437,91 eurot. Ülejäänud ulatuses jäävad need kulud riigi kanda.
Kohtule esitatud tõenditest aga ei nähtu, et pärast sponsorlepingute sõlmimist oleks Christoffel teinud midagi oma tavapärastest tööülesannetest erinevat, mis annaks alust arvata, et ta on oma tegevuses nimetatud lepingutest mõjutatud, ja et sponsorlepinguid sõlminud firma oleks saanud vastuteenusena mingi kasuliku teo või tal oleks olnud alus seda eeldada.